ועדת הכספים, כנסת 23, פרוטוקול מספר 104, 2020-07-29 00:00

ינון אזולאי: אנחנו עוברים לדיון על המס.

מיקי לוי: יש לי הצעה לסדר, כי אני רוצה שתיתן הוראה לטמיר.

מיקי לוי: שלחתי מכתב גם ליועצים המשפטיים וגם לו.

מיקי לוי: זה בנפשנו, אני לא מוכן לוותר.

מיקי לוי: תשמע טוב, כי הוא ייתן לך הוראה.

מיקי לוי: מנהל ועדת הכספים, אתה מכותב.

מיקי לוי: אדוני היושב-ראש, קודם כל תודה רבה.

מיקי לוי: לפני שלושה שבועות דנו פה בוועדה הזו – ואתה היית שותף, ישבת לצדי – בנושא יישום חוק מענק לעידוד התעסוקה.

מיקי לוי: שישה מיליארד שקלים, שלושה שבועות עברו, שלושה.

מיקי לוי: אתם יודעים כמה שילמו משישה מיליארד שקלים?

מיקי לוי: מ-7,000 בקשות – כרגע הוגשו 7,000 ופחות מ-3.5% מהן טופלו.

מיקי לוי: פשוט שערורייה, משישה מיליארד, תשעה מיליון שולמו במשך שלושה שבועות.

מיקי לוי: מה הבעיה?

מיקי לוי: העבירו את זה לשירות התעסוקה, למה?

מיקי לוי: כי הם אמורים לתת - - -

ינון אזולאי: על מה שזעקנו פה בוועדה, שזה לא יקרה.

מיקי לוי: ואני אמרתי שזה יקרה.

מיקי לוי: אמרתי שהם לא יכולים להיות שם.

מיקי לוי: אמרתי ולא שמעו לי, כי כאילו הם מטפלים באלה שאיבדו את מקום עבודתם, אני לא רוצה להגיד מובטלים.

מיקי לוי: ועכשיו שלושה שבועות, אין חברת מחשבים שהמייצגים – רואי החשבון, האנשים עצמם, האזרחים עצמם, מנהלי החשבונות – יכולים להיכנס.

מיקי לוי: הראו לנו כאן טופס.

מיקי לוי: אין חברה שכרגע יצרו איתה קשר.

מיקי לוי: כל העסק תקוע, ממלאים את זה ידנית, זה פשוט לא יאומן.

ינון אזולאי: חבר הכנסת מיקי לוי, אתה תרשה לי לסכם ולבקש שביום שני נעלה בזום את לשכת התעסוקה, שייתנו לנו נתונים מדויקים.

מיקי לוי: זה מה שרציתי, אדוני.

ינון אזולאי: זאת הבקשה שלי, בשם חבר הכנסת מיקי לוי ובשם הוועדה בכלל.

מיקי לוי: גם מישהו מרשות המיסים, כי הם מעבירים להם חלק מהנתונים.

ינון אזולאי: אוקי.

אופיר כץ: לגבי המספר למה לא הגישו כל כך הרבה, אנחנו מבינים, כי בדיוק בא הגל השני.

אופיר כץ: לגבי הביצוע, אני מסכים אתך, זאת באמת שערורייה.

ינון אזולאי: חד וחלק.

ינון אזולאי: אנחנו עוברים לסעיף הבא בסדר היום – צו תעריף המכס והפטורים ומס קנייה על טובין (תיקון מס' 6), התש"ף-2020 – מתווה ענף הדגה, מי מקריא?

לילי אור: זה צו שכבר פורסם ברשומות, אבל אני אסביר בקצרה.

לילי אור: מדובר בצו שמשנה את מתווה המכסים על דגים מיובאים לעומת המתווה שהיה קיים בתעריף.

לילי אור: הצו מבוסס על הסכם שנחתם בחודש מאי בין משרד האוצר, משרד החקלאות, התאחדות החקלאים וארגון מגדלי הדגים.

לילי אור: נעשה כאן שינוי גם בשיעורי מכס באופן מידי, זאת אומרת מחתימת הצו, וגם בפעימות עתידיות לגבי דגים טריים וקפואים.

שיר שפר: זה הסכם חדש במקום ההסכם שנחתם ב-2016?

לילי אור: נכון.

רם בן ברק: אני רוצה להסב את תשומת לב הוועדה.

ינון אזולאי: מפאת חוסר הזמן, אני מבקש שהיא תקרא, ולפני ההצבעה גם נשמע.

רם בן ברק: דקה אחת.

ינון אזולאי: זה יהיה יותר מסודר, אחרת נגיע לשעה 11:00.

ינון אזולאי: אני מבטיח לך שאתן לך ראשון לדבר.

לילי אור: לא צריך להקריא, כי זה כבר ברשומות - - -

שיר שפר: צריך להקריא ולהסביר תוך כדי בבקשה.

לילי אור: "צו תעריף המכס והפטורים ומס קנייה על טובין (תיקון מס' 6), התש"ף

לילי אור: -2020 בתוקף סמכותי לפי סעיפים 3 ו-5 לפקודת תעריף המכס והפטורים, 1937, לפי סעיף 1 לחוק מסי מכס ובלו (שינוי תעריף), התש"ט-1949, ולפי סעיף 3 לחוק מס קנייה (טובין ושירותים), התשי"ב-1952, אני מצווה לאמור: במתווה הקודם פעימות ההפחתה היו צריכות להיות בשנים 2021, 2022 ו-2023.

לילי אור: השינוי כאן זה שיש הפחתה מידית, הפחתה ב-2021 והפחתה ב-2022.

שיר שפר: החל מהאחד ביוני - - -

לילי אור: מה-27 במאי 2020.

שיר שפר: זה אמנון קפוא?

יוליה אונגר: כן.

אופיר כץ: מה היה לפני כן?

ינון אזולאי: יש לך טבלה.

לילי אור: לפני כן היה 3.30.

שיר שפר: קרפיון קפוא.

לילי אור: קרפיון קפוא היה 3.30.

לילי אור: כאן אתם רואים את הטבלה של ההחלטות העתידיות, שצפויות להיכנס לתוקף, לגבי הדגים הקפואים.

לילי אור: זה מחליף את הטבלה שהיתה קיימת.

לילי אור: הטבלה שהיתה קיימת כללה גם דגים טריים.

לילי אור: כאמור, אנחנו כאן מורידים את הדגים הטריים.

לילי אור: לא יהיו ההכנסות העתידיות לגביהם.

לילי אור: שיר, את רוצה להקריא את הטבלה?

שיר שפר: כן.

לילי אור: טור א' זה פרט המכס; טור ב' זה אחד בינואר 2021 ואחד בינואר 2022:

לילי אור: 03.03.2390 – באחד בינואר 2021 המכס יהיה 2.15; באחד בינואר 2022 זה יהיה שקל.

לילי אור: 03.03.2590 – בינואר 2021 זה יהיה שקל, וגם בינואר 2022 ואילך.

לילי אור: 03.03.8920 – המכס ירד לשקל אחד באחד בינואר 2021 ואילך; וגם 03.03.9910.

לילי אור: 03.04.6100 – המכס ירד באחד בינואר 2021 ל-4.65, ובאחד בינואר 2022 ל-1.80 שקלים.

לילי אור: 03.04.6919 – המכס מאחד בינואר 2021 ואילך יעמוד על שקל; וגם 03.04.8910.

לילי אור: 16.04.1930 – המכס מאחד בינואר 2021 יורד ל-4.35, ומהאחד בינואר 2022 ואילך – 1.80 שקלים.

ינון אזולאי: חבר הכנסת רם בן ברק, רצית להגיד משהו.

רם בן ברק: אני לא חושב שצריך להתנגד לזה, מפני שיש כאן הסכם חתום בין כולם, ואנחנו בסך הכול מאשרים הסכם חתום בין החקלאים לבין האוצר לבין המכס, ואני לא זוכר מי עוד רשום על ההסכם.

רם בן ברק: אבל אני רוצה שתשימו לב לנקודה.

רם בן ברק: אנחנו כבר הולכים להפחתות מכסים לאורך כמה שנים - -

ינון אזולאי: אני כבר אומר לך שאני מסכים אתך.

רם בן ברק: - - ומחיר הדגים לא ירד.

רם בן ברק: אני רוצה שבאוצר יבינו את זה – הורדת מכסים לא מורידה מחירים בסופר, וחבל שאתם לא מבינים את זה וגורמים לזה שבסופו של דבר אנשים לא קונים תוצרת ישראל ומשלמים מחיר יקר.

רם בן ברק: המוטו הזה שנוריד את המכס והמחירים ירדו בסופר, לא עובד.

רם בן ברק: שימו לב, הדגים הם דוגמה מצוינת לזה.

ינון אזולאי: אני קודם כל מצטרף לדברים שאמר חבר הכנסת רם בן ברק.

ינון אזולאי: כצרכן דגים טוב, הדיון הזה בתשעת הימים ערב תשעה באב הכי טוב, כי לא נוהגים לאכול בשר, אוכלים רק דגים, אז אנחנו יודעים מה שילמנו השבוע על הדגים.

ינון אזולאי: ההערה שלו היא הערה נכונה ובמקום.

ינון אזולאי: אם זכור לי טוב, חבר הכנסת לשעבר, הרב יצחק וקנין, בדיון פה ב-2013, התריע כשהיתה הירידה הראשונה כשיאיר לפיד היה שר האוצר והורידו את המכס.

ינון אזולאי: הוא התריע ואמר – היה אז דג טונה שהירידה שלו היתה בכל העולם של 30% והורידו אז את המכס.

ינון אזולאי: בסופו של דבר, לצרכן הורידו אולי 5%.

ינון אזולאי: תבינו שלפעמים מורידים מכס ואין לכם פיקוח על זה, אז אין שום סיבה שנמשיך להוריד את המכס.

רם בן ברק: אלא אם כן אתה רוצה לדאוג ליבואנים.

ינון אזולאי: אין לי בעיה להעשיר את העשירים, אבל קודם כל לדאוג לצרכן.

ינון אזולאי: אנחנו רואים פה איזה מיליארדים אנחנו מעבירים כדי לנסות לדאוג לצרכן, אבל קודם כל תדאגו לו בדבר המינימלי – קחו פיקוח על הדגים האלה, כל מה שאתם מורידים מכס.

ינון אזולאי: כמו שבפיקוח על הסיגריות, ואני בעד, מעלים את המס על הסיגריות והצרכן משלם על זה בכיס – אנחנו רוצים שזה גם יהיה הפוך.

ינון אזולאי: כשבאים לאכול את האוכל של כל אחד מאתנו, שתדעו שגם הוא צריך לרדת, אחרת אין שום סיבה לעשות את זה.

ינון אזולאי: אני חושב שצריך לעשות תכנית לטווח ארוך, ואמרה את זה גם שגית, שמשרד האוצר ומשרד החקלאות יחד צריכים לבדוק פתרונות לטווח ארוך – ולא כל פעם בפיקים – לגבי גידולי דגים טריים פה.

ינון אזולאי: אני אישית בעד גידול דגים טריים פה, לעזור לחקלאים שלנו, לעזור לחברים שלנו, לשכנים שלנו שרוצים לפרנס בכבוד.

ינון אזולאי: הם לא רוצים את הפיצויים האלה, הם לא רוצים להיות נזקקים, הם רוצים לתת לנו מחיר טוב, הם רוצים לפרנס את הילדים שלהם ולהביא להם לחם לבית, בכבוד ולא בביזוי.

ינון אזולאי: תמר, אם אפשר לקבל התייחסות למה שאמר חבר הכנסת רם בן ברק.

תמר לוי בונה: קודם כל שלום לכולם.

תמר לוי בונה: ענף החקלאות זה אחד הענפים המשקיים, ששם התמיכות העקיפות הן הגבוהות ביותר.

תמר לוי בונה: תמיכה עקיפה זאת תמיכה בצורת מכס, ותמיכות ישירות הן דווקא קטנות ביחס לעולם.

תמר לוי בונה: כשאנחנו מסתכלים על ענפי המשק, אנחנו מבינים שעדיפה תמיכה ישירה על תמיכה עקיפה.

תמר לוי בונה: התמיכה המכסית לא תמיד הולכת לחקלאי, זאת תמיכה שלפי ההערכות שלנו היעילות שלה היא רק - - -

ינון אזולאי: רק לפתוח סוגריים, את אומרת שאתם מעדיפים תמיכה ישירה לעומת תמיכה עקיפה.

ינון אזולאי: אני רק אציין משהו שלא קשור, אבל תמיד קופץ לי ולחבר הכנסת מיקי לוי.

ינון אזולאי: אתמול היה נראה שהמדינה מעדיפה רכש גומלין עקיף מאשר רכש גומלין ישיר, כי ככה היא עובדת ועוקפת את זה – פתחנו סוגריים וסגרנו סוגריים.

ינון אזולאי: תמשיכי הלאה.

תמר לוי בונה: עכשיו אני רואה להראות לכם את המחירים, לא לפי סקירה של האוצר, אלא לפי סקירה של משרד החקלאות, שקשה לחשוד בו שהוא לא עומד לימינם של החקלאים.

תמר לוי בונה: אנחנו רואים פה את המחיר של פילה אמנון ב-37 שקלים, ואנחנו רואים שהיום המחיר הוא 28 שקלים.

תמר לוי בונה: זאת לא סקירה שלי, זאת סקירה של משרד החקלאות, שלדעתי אפשר מאוד להסתמך עליו.

תמר לוי בונה: כאן אתם רואים את ההתפתחות של המחירים.

ינון אזולאי: אגב, יש שינוי בגדלים שלהם, זה 5.7, 7.9, 9.11, אז אני לא יודע עד כמה התייחסתם לזה שם.

ינון אזולאי: גם אם את הולכת לשווקים, את רואה מבצעים, בתנאי שקונים ב-100 שקל ומעלה.

ינון אזולאי: אם את הולכת לחנויות דגים הממוצעות בשוק, את לא מגיעה למחירים האלה.

ינון אזולאי: אני לא סתם אומר את זה, אני חושב שגם חבריי פה יגידו לך כך.

תמר לוי בונה: רוב הציבור קונה ברשתות השיווק, והנתונים של משרד החקלאות - - -

ינון אזולאי: אוקי, במבצעים, כמו שאנחנו אומרים, וזה לא ראוי.

ינון אזולאי: אם את קונה ב-100 שקל, תוכלי לקנות את הדגים בכך וכך.

ינון אזולאי: זה לא נכון, הטבלה לא נכונה, כי אנחנו צריכים להסתכל לאו דווקא ברשתות השיווק, אלא גם כשזה מגיע לצרכן דרך החנויות שהוא קונה בהן.

ינון אזולאי: יש היום עדיין אנשים כמוני, כמו רם וכמו החברים פה, שהולכים לקנות בחנות הדגים, כי זה מה שהם רוצים.

ינון אזולאי: חבר הכנסת אופיר כץ מעפולה, תשאלי אותו כמה הוא מסתובב בשוק שם, והוא יגיד לך.

ינון אזולאי: אנחנו עדיין בעמך, אנחנו במקום הזה.

תמר לוי בונה: בסוף אנחנו כמדינה יודעים להסתכל על הגדלים המשמעותיים.

תמר לוי בונה: רוב רובו של הציבור, בסוף קונה ברשתות השיווק, וגם אלה הנתונים שהם זמינים לנו, ויש סיבה שאנחנו אוספים אותם משם, כי זה הרבה ברור, שקוף, מבורקד.

ינון אזולאי: וקל, הרבה יותר קל לאסוף משם.

תמר לוי בונה: לשים עכשיו רגולציה של ברקוד על חנויות הדגים – יכול להיות שאתה תבוא ותזעק זעקה למה אני מגדילה את הנטל הרגולטורי, אז פה יש שחקנים גדולים, שיכולים לעמוד בעומס הרגולטורי.

תמר לוי בונה: השוק מבורקד, הם מעבירים נתונים, ואתה רואה שמחירי הדגים ירדו והחקלאים קיבלו פה עשרות מיליונים לאורך השנים האלה על ענף קטן.

תמר לוי בונה: אנחנו עושים את זה בהסכמה איתם, בהידברות איתם.

תמר לוי בונה: אני מבטיחה לך שאנחנו תמיד רבים ויש צעקות עד השמים, ובסוף לוחצים ידיים כמו בכל דבר, כי אנחנו כמדינה מבינים שיש לתמוך בחקלאות, אבל צריך להבין איך לתמוך.

תמר לוי בונה: התמיכה היעילה ביותר היא תמיכה ישירה.

תמר לוי בונה: אין דוח של ה-OECD, שאנחנו כמדינה לא מבוקרים שם על כמה התמיכות העקיפות בחקלאות שלנו גבוהות לעומת כל העולם, וענף הדגים הוא חלק מהמהלך הזה והציבור נהנה ממנו.

ינון אזולאי: בהמשך לדבריך, אני בעד תמיכה, אבל הם לא בעד תמיכה, הם רוצים לפרנס בכבוד.

ינון אזולאי: עצם זה שאתם תומכים ביבואנים, אתם לא באמת תומכים בצרכן הישראלי.

ינון אזולאי: הצרכן הישראלי לא מקבל את התמיכה הזאת, והחקלאי הישראלי לא מספיק מקבל.

ינון אזולאי: תאמיני לי שאם תתנו את הכספים האלה עברו הדגים הטריים פה במדינת ישראל במקום להביא מחו"ל, תאמינו לי שכולנו נהנה מזה – יהיו יותר ידיים עובדות, אנחנו נקנה דגים טריים, דגים יותר בריאים.

ינון אזולאי: תאמיני לי שזה גם יותר בריא, כי אנחנו לא יודעים מה מגיע לנו מסין, איך מורידים את העצמות שם וכדומה.

ינון אזולאי: אם יהיה לנו פה יותר פיקוח, אני חושב שצריך להיות פה יותר פיצוי על מנת שהדגים הטריים יגיעו אלינו לשולחן במחירים סבירים והוגנים מאשר להביא מחו"ל, שמגיע רק לרשתות.

ינון אזולאי: תודה רבה, הבנו את מה שאמרת, אבל לצערנו אנחנו לא מסכימים.

ינון אזולאי: דורית ארז ממגדלי הדגים – היא לא בזום.

ינון אזולאי: אילנה דרור, בבקשה.

אילנה דרור: אני כלכלנית של התאחדות חקלאי ישראל, ואני מייצגת את אלי שריר, שהוא יושב-ראש ארגון מגדלי הדגים.

אילנה דרור: הם לא מצליחים להתחבר, אני אקרא לכם את מה שהם אומרים: הם מברכים על ההבנה של משרד האוצר כי הורדת המכס צריכה להיעשות אל מול תמיכה ישירה בחקלאים.

אילנה דרור: משבר הקורונה מחייב את ישראל לייצר מערך קבוע של תמיכה ישירה בחקלאות הישראלית, כדי לשמר ולחזק את כושר הייצור המקומי שלנו לשגרה ולשעת חירום.

אילנה דרור: ענף המדגה נפגע מהורדת המכס, וכעת אנו מקצים את כספי התמיכה לצעדי ייעול וקידום, שכבר נושאים פרי ומביאים תוצאות, ולכן חשוב שהתמיכה תהיה קבועה ומתמשכת, ולא מוגבלת לתקופה מסוימת בלבד.

ינון אזולאי: תודה רבה.

ינון אזולאי: נעבור להצבעה, מי בעד?

ינון אזולאי: מי נגד?

ינון אזולאי: מי נמנע?

ינון אזולאי: הצבעה בעד - 4 נגד - אין נמנעים – אין אושר.

ינון אזולאי: תודה רבה.

ינון אזולאי: תודה רבה לכולם, הישיבה נעולה.